Drie dood ná skietgeveg met polisieFoto: SAPD Drie vermeende transitorowers is dood en nog ŉ man ernstig beseer nadat hulle Maandagmiddag in ŉ skietgeveg met polisiebeamptes in Hillcrest, KwaZulu-Natal, betrokke was. Kol. Thembeka Mbhele, woordvoerder van die polisie, het gesê veiligheidswagte het kontant by ŉ vulstasie in die gebied opgelaai toe ŉ groep rowers op hulle toegeslaan het. Daar is vuurwapens op hulle gerig en die rowers het met ŉ onbevestigde bedrag kontant op die vlug geslaan. “Die polisie is ontbied en die vier verdagtes is op die M13-snelweg opgemerk. Polisieversterking is ontbied en die boosdoeners is voorgekeer,” het Mbhele gesê. “Die verdagtes het op die polisie losgebrand en die polisie het teruggeskiet. Drie van die verdagtes is doodgeskiet, terwyl ŉ vierde ernstig gewond is.” Mbhele het gesê geen van die polisiebeamptes is tydens die skietery gewond nie. Foto: SAPD “Die polisie het op vier 9 mm-pistole en bokse kontant in die verdagtes se wegkommotor beslag gelê,” het Mbhele gesê. Sy het gesê die vuurwapens sal vir ballistiese toetse gestuur word om te bepaal of hulle met enige misdade verbind kan word. Die gewonde verdagte is onder polisiebewaking na ŉ hospitaal geneem. Hy sal van gewapende roof, poging tot moord en die besit van onwettige vuurwapens en ammunisie aangekla word. Genl.maj. Bheki Langa, die provinsiale waarnemende polisiekommissaris, het die vinnige reaksie van die polisiebeamptes geloof. “Ek is bly ons polisiebeamptes het ongedeerd van die skietgeveg afgekom en in die proses op onwettige vuurwapens beslag gelê. Hierdie genadelose misdadigers het geen respek vir ons wette of die mense van hierdie provinsie nie. Hulle word deur gierigheid gedryf en gee glad nie om hoeveel lewens hulle in die proses ruïneer nie,” het Langa gesê.